ส่งออกแห่ล็อกค่าบาท
&nbsp;ลูกค้าแห่ทำฟอร์เวิร์ด100%ช่วง6เดือน/แบงก์ทีเอ็มบีเตือนบาทแข็ง30
11 ส.ค. 2554

ลูกค้าแห่ทำฟอร์เวิร์ด100%ช่วง6เดือน/แบงก์ทีเอ็มบีเตือนบาทแข็ง30
โพสต์ทูเดย์ — “กรุงไทย” มองเงินบาทวิ่งฉิว 30 บาทต่อเหรียญสหรัฐ ลูกค้าส่งออกแห่ทำฟอร์เวิร์ดแบบคงที่ 
นายวินิจ แสงอรุณ ผู้ช่วยกรรมการผู้จัดการ ผู้บริหารกลุ่ม กลุ่มปฏิบัติการธุรกิจระหว่างประเทศ ธนาคารกรุงไทย เปิดเผยว่า ผู้ประกอบการส่งออกลูกค้าของธนาคารเกือบ 100% ใช้เครื่องมือป้องกันความเสี่ยงจากค่าเงินผันผวน ด้วยการซื้ออัตราแลกเปลี่ยนล่วงหน้า (ฟอร์เวิร์ด) แบบคงที่ เนื่องจากเห็นทิศทางเงินบาทแข็งค่าตั้งแต่ปีก่อน 
“ผู้ประกอบการส่งออกส่วนใหญ่หันมาซื้อฟอร์เวิร์ดระยะเวลาไม่เกิน 6 เดือน เนื่องจากขณะนี้ค่าเงินมีความผันผวนมาก” นายวินิจ ระบุ
ในช่วงครึ่งปีแรกปริมาณการค้าระหว่างประเทศของผู้ส่งออกที่เป็นลูกค้าธนาคารอยู่ที่ 5 แสนล้านบาท จากช่วงเดียวกันปีก่อนอยู่ที่ 3 แสนล้านบาท โดยสิ้นปีธนาคารคาดว่าจะทำได้ 9 แสนล้านบาท 
ปัจจุบันธนาคารมีส่วนแบ่งตลาดอยู่ที่ 21% สำหรับกลุ่มผู้ส่งออกที่เป็นลูกค้าหลักของธนาคาร คือ กลุ่มผู้ส่งออกสินค้าเกษตร ทั้งข้าว มันสำปะหลัง และยางพารา
นายวินิจ ระบุว่า สิ้นปีนี้จะเห็นเงินบาทแข็งค่าอยู่ที่ 30 บาทต่อเหรียญสหรัฐ เนื่องจากขณะนี้เศรษฐกิจขยายตัว เห็นได้จากการลงทุนในตลาดหุ้น มูลค่าการซื้อขายเฉลี่ยวันละ 34 หมื่นล้านบาท 
นอกจากนั้น เร็วๆ นี้ธนาคารจะเปิดให้บริการแลกเปลี่ยนเงินกีบของสาธารณรัฐประชาธิปไตยประชาชนลาว โดยจะใช้เครือข่ายสาขาต่างจังหวัดของธนาคารที่มีมากกว่าธนาคารอื่น โดยเฉพาะสาขาตามตะเข็บชายแดนเจาะตลาดที่ธนาคารอื่นยังไม่ทำ 
“ปัจจุบันคนลาวจะเข้ามาทางจังหวัดอุดรธานี หนองคาย เพื่อซื้อขายของกับไทย แต่เขาต้องแลกเงินบาทที่ฝั่งลาว ธนาคารก็เลยมองว่าน่าจะรับแลกเงินกีบในฝั่งไทย เพราะสาขาตามตะเข็บชายแดนของเรามีมากอยู่แล้วทั้งเชียงของ เชียงแสน อุบลราชธานี” นายวินิจ กล่าว 
นอกจากนั้น ธนาคารได้รับเลือกให้ดูแลบริการแลกเปลี่ยนเงินตราต่างประเทศ และการเรียกเก็บตราสารการเงินระหว่างประเทศให้กับธนาคารเพื่อการเกษตรและสหกรณ์การเกษตร (ธ.ก.ส.) ต่ออีก 3 ปี ซึ่งเดิม ธ.ก.ส.ได้เริ่มเปิดให้บริการเพียง 10 สาขา และให้บริการเพียง 10 สกุลเงิน แต่ที่ผ่านมามีลูกค้าใช้บริการจำนวนมาก โดยเฉพาะนักท่องเที่ยวต่างประเทศ ธ.ก.ส.จึงขยายการให้บริการเพิ่มอีกเป็น 47 สาขา รวม 17 สกุลเงิน 
นางพูนสุข มุสิกลัด รองผู้จัดการ ธ.ก.ส. กล่าวว่า ธนาคารไม่มีความเชี่ยวชาญด้านธุรกิจเงินตราต่างประเทศ อีกทั้งกฎหมายเพิ่งอนุญาตให้ธนาคารทำธุรกิจปริวัตรเงินตราได้ แต่มองว่ายังมีความเสี่ยงอยู่ จึงมอบหมายให้ธนาคารกรุงไทยดูแล 
ธนาคารแห่งประเทศไทย (ธปท.) รายงานฐานะทุนสำรองระหว่างประเทศล่าสุด ณ วันที่ 20 ส.ค. อยู่ที่ระดับ 1.540 แสนล้านเหรียญสหรัฐ หรือประมาณ 4.85 ล้านล้านบาท เพิ่มขึ้นถึง 1,300 ล้านเหรียญสหรัฐ หรือประมาณ 4.16 หมื่นล้านบาท เมื่อเทียบกับสัปดาห์ก่อนหน้า 
ด้านฐานะสุทธิสัญญาซื้อขายเงินตราต่างประเทศแลกกับเงินบาทล่วงหน้า (ฟอร์เวิร์ด) อยู่ที่ระดับ 1.18 หมื่นล้านเหรียญสหรัฐ เพิ่มขึ้น 800 ล้านเหรียญสหรัฐ ตามทิศทางของค่าเงินบาทที่แข็งขึ้น